《简延平李公足择善》
宋代·五迈

昔人重相思，千里且命驾。
我家去游洋，相望缠四舍。
偃息岂不思，吉服讵可借。
惟凭一雁翔，敢望双凫下。
日者闻琴堂，墨绶将解卸。
东阁领群英，胜游当首夏。
惠然访九仙，云物争迎迓。
拂石纳晚凉，秉烛娱清夜。
吉碑共摩挲，吉梦相矜诧。
物色故老言，赤鲤何年化。
题诗富锦囊，仙境为增价。
是地近吾庐，过从何未暇。
初传尚未疑，后信良多讶。
世态如浮云，炎凉更代谢。
高谊定不然，寄声来慰藉。